**1. Serveerimiskapp ehk *credenza*** (itaalia k usaldus)

**Gooti stiili esindav tammepuust kapi vanim osa pärineb 1450. aastast.**

Eesti ühe vanima säilinud kapi valmimisajale viitab tagaküljele lõigatud aastaarv ja kapiukse siseküljele kleebitud saksakeelne käsikirjaline tekst:

„Stollenschrank Eiffeli mäestiku piirkonnast; Reini gootika aastast u 1450; alaosa tagusel linalehedekooriga tahvlid, millel aastaarv 1515 (üleval vasakul) hilisemast ajast. Uksehinged ka umbes 1450. aastast, kuid lukk hilisem – varajane renessanss.

Lukukate on suuremast Tirooli-gooti stiilis kattest väiksemaks lõigatud. Jalad olid ilmselt varem kõrgemad, kuid lühemaks lõigatud. Parem tagumine jalg kinnitab, et alumisel ja ülemisel osal on sama puidusüü (?). Midagi pole asendatud, kõik originaal, väga hästi säilinud ese. 1908 makstud 1400 marka.“

Keskajal oli tegemist luksusliku esemega, mida leidus vaid rikkamate linlaste kodudes. Kapi nimi credenza vihjab usaldusele, kuna algselt pandi kapile toit, mida teener pidi enne serveerimist maitsma, et välistada mürgitamist. Postjalgadel kapi lukustatavas ülaosas säilitati hinnalisi nõusid. Kapil hoiti ka veekannu ja kaussi sõrmede loputamiseks.

Kapid olid kohmakamad kui tänapäevased ning sarnanesid neile eeskujuks olnud kirstude ja reisimiseks hädavajalike laegastega. Esemeid kaunistati gooti ajastule iseloomulikult arhitektuurile omaste motiividega. Kapi külgedel võib näha teravkaarseid petiknišše, keskosa ehib rosett, mis meenutab kirikute roosaknaid. Nii nagu roos, on laialt levinud kristliku sümbolina tuntud ka alaservas väänlev viinapuuoks.

Haruldase kapi saamislugu ja omanik on teadmata. Virumaa Muuseumide kogu

**2. Käärtool ehk Savonarola tool**

**Valmistamisaeg teadmata, ese on valmistatud kuusepuust.**

Käärtool ehk voldiktool on väga vana istmetüüp, mis oli kasutusel juba Vana-Egiptuses. Mugavuse tõttu kõrgelt hinnatud kaasaskantav taburet valmistati puidust raamipaarist, millel oli nahast iste. Käärtool oli staatuse sümbol, mida said endale lubada vaid rikkad ja vaprad.

Sellise vormiga istet tuntakse ka Savonarola tooli nime all. Firenzest San Marco kloostrist on leitud käärtool, mida kasutas 15. sajandil Itaalia preester dominiiklane Girolamo Savonarola. Mees, kes seisis vastu kiriku ilmalikustumisele ja luksuslikule eluviisile, mida ka seesama tool esindas, andis toolile nime.

Renessansiajal levis käärtool Itaaliast üle Euroopa. Vorm tuli taas moodi antiigist inspireeritud uusklassitsismi ajal 18. sajandi lõpus. Nii jätkas Savonarola tool võidukäiku kuni 20. sajandi esimese pooleni.

Näitusel eksponeeritud käärtool on leitud Halliste kihelkonnast Abja vallast Vända talu pööningult ja koguti Eesti Rahva Muuseumisse 1911. aastal.

**3. Tool**

**Pähklipuust tool 17. sajandist on renessanss-stiili esindaja. Iste uuendatud 19. sajand**

Itaalias, kas Toscanas või Veneetsias valmistatud tooli puhul oli mugavusest olulisem rikkalik ornament. Eriti armastati rullornamenti, mida sellegi tooli kujunduses näha võib. Rull- või rullisornament on manerismis ja barokis levinud kaunistus, mille põhielement on rullis otstega lint.

19. sajandil on Alatskivi mõisas kasutusel olnud tooli puidust profileeritud istmeplaat vahetatud pehme tekstiiliga kaetud polstri vastu. 16.–17. sajandil kasutati istme pehmendamiseks veel ohtralt patju, kuigi Itaalias hakati renessansi ajal toole ka polsterdama. Polstriks kasutati meelsasti nn kuldnahka ja sametit. Seda tüüpi tool oli levinud paljudes regioonides.

Näitusel eksponeeritud tool oli kasutusel Nolckenitele kuulunud Alatskivi mõisa esivanemate galeriis. Kui perekond von Nolcken 1918.-1919. aastal Eestist lahkus, võeti kaasa vaid hinnalisemad esemed. Siiski on Alatskivi mõisa mööblit jõudnud ka Baierimaale. Nüüd ongi tool Lüneburgis asuva Ostpreußisches Landesmuseumi kogus.

**4. Danzigi kapp**

**Barokne kapp 18. sajandi algusest on valmistatud saarest ja** **okaspuidust, intarsias pähklipuu.**

Kapp oli varauusajal staatuse sümbol. 17. sajandil olid kapid üldiselt ainult jõukamate linlaste kodudes. 18. sajandil ilmus eluruumidesse juba rohkem eri otstarbega kappe. See 18. sajandist pärit kapp kuulus Luunja mõisa omanikule Heinrich von Nolckenile.

Danzigi kapp on kõrge barokne eeskojakapp, mille karniis kujundati lameda kaarena. Kapi pind on rikkalikult intarsiaga dekoreeritud. Toona laenati mööbli kujunduspõhimõtted arhitektuurilt. Massiivsed kapid olid üles ehitatud nagu majad – neil oli karniis, frontoon, sambad, sokkel.

Luunja mõisahärrale Heinrich von Nolckenile kuulunud uhke kapp on ostetud Eesti Rahva Muuseumile Tartust kellegilt V. Hartmannilt.

**5. Teelaud on valmistatud lehtpuidust ja kaunistatud eri puiduliikidega intarsias. 18. sajandi keskpaik, rokokoo**

Rokokoole iseloomuliku kurvilise ja voogava vormiga laua kujunduses avaldub toonane Hiinavaimustus. Laialt levis teejoomine ning igas korralikus Euroopa lossis pidi olema selleks ka nn Hiina ruum.

Selle 18. sajandi keskpaigast pärit laua dekoor on chinoiserie ornamendi parim eksemplar Eestis. Rikkalik intarsiatehnikas muster on kantud Hiina moest. Puidu pähklipärane muster on maalitud.

Väikestel pildikestel näeme müütilisi draakoneid, kes väänlevad taimornamendis, maastikke ja pagoode inimfiguuridega. Idamaiste eeskujude järgi tulid moodi ka sellised cabriol-jalad ehk hirvejalad.

Laud pärineb 1980. aastatel restaureeritud Rägavere mõisast ja jõudis sealt Virumaa Muuseumide kogusse.

**6. Tugitool**

**Kasepuidust ja sametiga kaetud polstriga tugitool on pärit 18. sajandi lõpust ja esindab klassitsismi. See tool on ka mööblimuuseumi signatuurtool tänu oma ilusale vormile.**

Tugitooli teeb eriliseks toolikorju – seljatugi, mille haprad kaarpulgad moodustavad anteemionlehviku. Klassitsistlikele toolidele iseloomulikult on meriheina, jõhvi või seaharjasega täidetud kõva polsterdus tooli küljes kinni. Tooli kasepuit on aaderdatud, püüdes jäljendada väärispuud. Aaderdus – peitsimaaling, puidu väärindamise tehnika, mille puhul väärispuidu mustrit aimatakse värvidega järele.

See tool tõuseb Eesti klassitsistlike toolide hulgas esile kui kohaliku meistri töö. Tool on pärit Sagadi mõisa salongist, kuid viidud sealt Esku kabelisse. Sagadi mõisa peahoones oli sellise kujundusega toole mitu – nii valgeks värvituid kui ka aaderdatuid.

Esku kabel valmis Sagadi mõisahärraPaul Eduard von Focki tellimusel 1845. aastal (arhitekt Johann Schellbach). Nüüd kuulub ese Virumaa Muuseumide kogusse.

**7. Rägavere mõisast pärineva kamina detailid on valmistatud marmorist. Klassitsism**

**8. Sohva**

**Mahagonist spooniga sohva 19. sajandi algusest esindab ampiirstiili.**

Sihvakatele lõvikäppadele toetuv polsterdatud diivan on dekoreeritud kullatud messingpanustega. Kaarja seljatoe ainsaks dekooriks on mustast puidust intarsias romb, mille otstes kaks pungist ja mida katab kullatud messingist kiirjas rosett.

Mööbli spoonimine ehk vineerimine levis laiemalt 18. sajandil, et hoida kokku kallihinnalist väärispuitu. Õhukese väärispuidust spoonikihiga kaetakse vähemväärtusliku puidu pind. Spooni paksus võib viidata eseme vanusele, sest vanemad spoonid on 5–3 mm paksused, tänapäevased 1–0,5 mm paksud.

Sohva on näitusele jõudnud Eesti Rahva Muuseumi mööblikogust.

**9. Tool**

**19. sajandi keskpaigast pärinev mahagonist ja vedrupolstriga tool kuulub Virumaa Muuseumide kogusse.**

Külgraamkonstruktsiooniga tooli seljatuge ehib treitud seljatoepulk. Tooli seljatoe nõgus plaat ja saripuu toovad esile spoonitud ja poleeritud mahagoni.

Mõni nimetab seda biidermeieriks, teine ampiiriks.

Külgraamtool on selline tool, mille tagajalg, külgsari ja esijalg on ühes tasapinnas.

**10. Mahagonist spooniga tualettlaud peegliga on valmistatud 19. sajandi alguses. Biidermeier**

Peegliga tualettlaud on küll hilisklassitsismile omaste tunnustega, kuid pigem biidermeierstiilis. Külgsammaste vahel asuva peegli kaldenurka saab muuta. Peegliraami ehispealmik on kaunistatud biidermeierile iseloomuliku motiiviga. Peegelkummuti siledatel pindadel on kasutatud mahagonist spooni.

19. sajandi alguses valmistatud peegelkummut pärineb Keila-Joa lossist ja on kuulunud Benckendorffide ning Volkonskite perekonnale.

Legendi järgi on kummuti kujundanud Keila-Joa lossi arhitekt Andrei Stackenschneider.

Virumaa Muuseumide kogu

**11. Tugitool 1919. sajandi alguskümnenditest on valmistatud pähklipuust.**

Alatskivi mõisast pärineva koloniaalstiilis tooli mõnusalt pehmet polstrit katnud originaalkangas ei ole säilinud. Tool on kaunistatud väikeseid ümmargusi nupukesi või poolikesi meenutavate treitud elementidega (inglise keeles bobbin furniture). Sellises tehnikas mööbel oli moes juba 17. sajandil Euroopas ja hiljem ka Briti asumaades Põhja-Ameerikas, kus hakati treitud elemente tootma masinatega.

Tool oli kasutusel Nolckenitele kuulunud Alatskivi mõisas ja praegu hoiul Lüneburgis asuva Ostpreußisches Landesmuseumi kogus.

**12. Pähklipuust tugitool 19. sajandi keskpaigast. Uusrokokoo**

Uusrokokoo ilmus Eesti interjööridesse 1830. aastatel ja oli pikalt populaarne. Hinnatud olid toekad ja mugavad Venemaa päritolu või kohalike meistrite valmistatud suured tugitoolid.

Selle, 19. sajandi keskpaigast pärineva tooli tekstiiliga kaetud originaalpolster annab edasi mugavuse taotlust. Kui rokokoo toolidel oli istme laius suurem kui sügavus, et daam krinoliinkleidis saaks end selle servale kergelt toetada, siis uusrokokoo ja toonane rõivastumisstiil võimaldasid juba vajuda tooli sügavusse. Tugitooli seljatoe raami profileeritud kujundus on Eestis ainulaadseim.

Virumaa Muuseumide kogu

**13. Viini tooli detailid**

**Algupärane Thonet’ mudel nr 14 (täna nr 214) on tootmises aastast 1859.**

Austrias tegutseva Michael Thonet’ ettevõtte populaarseim ülemaailmselt tuntud ja levinud tool nr 14 on üks kohvikultuuri sümboleid. Tooli peetakse esimeseks masstoodetud mööbliesemeks maailmas. Tegu oli vaid kuuest elemendist koosneva tooliga, mis ei maksnud palju! Tool meeldis kõigile ja 1930. aastaks oli neid müüdud 50 miljonit!

Thonet’ tooli nr 14 müüdi ka osadena, sest selle kokkupanekuga sai hakkama igaüks. Komplekt koosnes kuuest tükist, kümnest kruvist ja kahest mutrist. Need jupid on pärit Eesti Tarbekunsti- ja Disainimuuseumi kogust.